CIMBเปิดศึกดูดคนหลักทรัพย์
ดึง&#8216;สุชาย&#8217;ค่ายฟิลลิปนั่งซีอีโอ เป้า3ปีมาร์เก็ตแชร์ติด1ใน10
21 ส.ค. 2554

ดึง‘สุชาย’ค่ายฟิลลิปนั่งซีอีโอ เป้า3ปีมาร์เก็ตแชร์ติด1ใน10
ทุนมาเลย์เขย่าวงการโบรกเกอร์ ดูดดะทั้งผู้บริหาร คนดูแลพอร์ตเทรด ดึง “สุชาย สุทัศน์ธรรมกุล” จากฟิลลิป นั่งซีอีโอ เป้า 3 ปี มาร์เก็ตแชร์ขึ้นท็อปเทน
แหล่งข่าวจากโบรกเกอร์ เปิดเผยว่า บริษัทหลักทรัพย์ (บล.) ซีไอเอ็มบี (CIMB) บริษัทในเครือธนาคารซีไอเอ็มบี ไทย ซึ่งมีทุนมาเลเซียเป็นผู้ถือหุ้นใหญ่ ได้เปิดศึกแย่งชิงเจ้าหน้าที่การตลาด ผู้บริหาร และพนักงานฝ่ายการลงทุนระยะสั้น (Prop Trade) ที่ผ่านมาได้ดึงพนักงาน Prop Trade จำนวน 3 คน จาก บล.คันทรี่กรุ๊ป และล่าสุดดึงนายสุชาย สุทัศน์ธรรมกุล กรรมการผู้จัดการ บล.ฟิลลิป (ประเทศไทย) มาร่วมงานตั้งแต่วันที่ 16 มิ.ย.ที่ผ่านมา 
แหล่งข่าวเปิดเผยว่า ช่วงกลางปีและต้นปีมีการย้ายงานเพราะรับโบนัส หรือปิดงบกลางปีเสร็จสิ้น สำหรับการย้ายค่ายของมาร์เก็ตติงลดความรุนแรง สลับแทนการดึงตัวพนักงาน Prop Trade มากขึ้น ซึ่งขณะนี้สมาคมบริษัทหลักทรัพย์ยังไม่มีมาตรการออกมาควบคุม
นายสุชาย กล่าวว่า มารับตำแหน่งประธานเจ้าหน้าที่บริหาร บล.CIMB ตั้งแต่วันที่ 16 มิ.ย.ที่ผ่านมา โดยเข้ามาวางระบบก่อนจะมาทำงานเต็มตัววันที่ 16 ก.ค.นี้ ซึ่งงานใน CIMB เป็นงานที่ท้าทาย โดยจะบริหารงานเชิงรุกมากขึ้นทุกด้าน ทั้งนายหน้าซื้อขายหลักทรัพย์ การเป็นที่ปรึกษาการเงินเสนอขายหุ้นไอพีโอ หรือสินค้าอนุพันธ์ 
สำหรับแผนงาน 3 ปี จะนำ บล. CIMB ติด 1 ใน 10 โบรกเกอร์ที่มีมูลค่าซื้อขาย (มาร์เก็ตแชร์) สูงสุด จากปัจจุบันมาร์เก็ตแชร์อยู่ที่ 0.7-0.8% โดยจุดที่มีช่องทางการขยายได้สมบูรณ์มากขึ้นคือ บล.CIMB มีทั้งลูกค้าสถาบันและลูกค้ารายบุคคล ซึ่งจะหาบุคลากรเข้ามาเสริมมากขึ้น แม้ว่าขณะนี้ยังไม่มีมาร์เก็ตติงจากฟิลลิปตามมา 
“ผมอยู่ฟิลลิปมา 7 ปี จากกันด้วยดีไม่มีปัญหา คิดว่ากลุ่มซีไอเอ็มบีเป็นกลุ่มที่มีหัวความคิดก้าวหน้า ทำธุรกิจเชิงรุก มีข้อดีตรงที่มีเครือข่ายภูมิภาค ซึ่งหลังจากปรับโครงสร้างธุรกิจแบงก์แล้ว บล.จะทำธุรกิจเชิงรุกมากขึ้น มั่นใจทำให้ บล.ใหญ่ขึ้นได้ชัดเจนต้นปีหน้า” 
นอกจากนายสุชายแล้ว ยังมีกระแสข่าวว่า นายชนะชัย จุลจิราภรณ์ ประธานเจ้าหน้าที่บริหาร บล.โกลเบล็ก เตรียมย้ายค่ายเป้าหมายอยู่ที่ บล.ฟินันเซีย ไซรัส
นายประสงค์ รุ่งสมัยทอง ผู้ช่วยกรรมการผู้จัดการ บล.กสิกรไทย เปิดเผยว่า ตั้งเป้างบการตลาดปีนี้เท่าตัวเป็น 45 ล้านบาท มุ่งการขยายการจัดกิจกรรมขนาดใหญ่ เพื่อเจาะฐานลูกค้าใหม่มากขึ้น รองรับการเปิดเสรีนายหน้าซื้อขายหลักทรัพย์เต็มรูปแบบต้นปี 2555 
กิจกรรมรูปแบบใหม่ครั้งแรกของตลาดทุนคือ การจัดไฟแนนเชียล ทอล์กโชว์ คอนเสิร์ต “KS Presents : The Money Me Show” ขึ้น วันที่ 24 ก.ค. เวลา 15.30 น. ที่เพลย์เฮาส์ เซ็นเตอร์พ้อยท์ ชั้น 8 ศูนย์การค้าเซ็นทรัลเวิลด์